ORDE do 4 de outubro de 2004 pola que se autoriza a posta en funcionamento de ensinanzas nas universidades do sistema universitario de Galicia.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 13/10/2004

A Lei orgánica 6/2001, do 21 de decembro, de universidades, establece no seu artigo 35.4º que o Goberno, acreditada a homologación do plan de estudos e o cumprimento dos requisitos establecidos na lexislación vixente, homologará os correspondentes títulos para os efectos de que a comunidade autónoma poida autorizar a impartición das ensinanzas e a universidade proceder, no seu momento, á expedición dos títulos.
Polo Decreto 265/2003, do 15 de maio (DOG do 23 de maio), concédese autorización para implantar estudos conducentes a novas titulacións no sistema universitario de Galicia; catro na Universidade de Santiago de Compostela, tres na Universidade da Coruña e catro na Universidade de Vigo.
Así mesmo, polo Decreto 192/1993, do 29 de xullo (DOG do 17 de agosto), autorízase a implantación na Universidade de Vigo, entre outras, das ensinanzas conducentes á obtención dos títulos de enxeñeiro en automática e electrónica industrial e de enxeñeiro en organización industrial. Non obstante, a petición da propia universidade, a efectiva impartición destas ensinanzas iniciarase no curso académico 2004-2005.
De conformidade co disposto nas disposicións adicionais destes decretos a efectiva impartición dos estudos autorizados queda condicionada ao procedemento ordinario que cómpre segundo a Lei 6/2001, do 21 de decembro, de universidades e, en concreto, no Real decreto 49/2004, do 19 de xaneiro, sobre homologación de plans de estudos e títulos de carácter oficial e validez en todo o territorio nacional, que derroga cantas disposicións de igual ou inferior rango se opoñan ao disposto nel, e en particular aquelas disposicións contidas no Real decreto 1497/1987, do 27 de novembro, polo que se establecen directrices xerais comúns dos plans de estu
dos dos títulos universitarios de carácter oficial e validez en todo o territorio nacional, así como as contidas no Real decreto 1496/1987, do 6 de novembro, sobre obtención, expedición e homologación de títulos universitarios, que afecten directamente, en ambas normas, ao procedemento de homologación de plans de estudos e títulos.
Tendo en conta que foron informados favorablemente polo Consello de Coordinación Universitaria os plans de estudos correspondentes ás titulacións autorizadas polo Decreto 265/2003, do 15 de maio, así como os correspondentes ás titulacións de enxeñeiro en automática e electrónica industrial e enxeñeiro en organización industrial, da Universidade de Vigo, autorizadas polo Decreto 192/1993, pero pendentes de impartición ata o curso 2004-2005, a petición da propia universidade, e que foron publicados no BOE os reais decretos de homologación por parte do Ministerio de Educación e Ciencia dos respectivos títulos, procede autorizar mediante orde da consellería a súa posta en funcionamento.
Na súa virtude, de conformidade co establecido no Decreto 454/2003, do 26 de decembro (DOG do 9 de xaneiro de 2004), polo que se aproban as competencias e a estrutura orgánica da Consellería de Educación e Ordenación Universitaria, por proposta da Dirección Xeral de Universidades, esta consellería
DISPÓN:
Artigo 1º
Autorizar con efectos do curso académico 2003-2004 a impartición das ensinanzas que se relacionan no anexo I da presente orde, autorizadas polo Decreto 265/2003, do 15 de maio.
Artigo 2º
Autorizar con efectos do curso académico 2004-2005 a impartición das ensinanzas que se relacionan no anexo II da presente orde, autorizadas polo Decreto 192/1993, do 29 de xullo.
Disposición derradeira
Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 4 de outubro de 2004.
Celso Currás Fernández
Conselleiro de Educación e Ordenación Universitaria
ANEXO I
Universidade de Santiago de Compostela.
Campus de Santiago de Compostela:
-Enxeñeiro técnico en informática de sistemas. Escola Técnica Superior de Enxeñería. Homologado o título polo Real decreto 427/2004, do 12 de marzo (BOE do 31 de marzo).
-Licenciado en comunicación audiovisual (plan de estudos conxunto coa Universidade de Vigo). Facultade de Ciencias da Comunicación. Homologado o título polo Real decreto 1265/2004, do 21 de maio (BOE do 4 de xuño).
Campus de Lugo:
-Enxeñeiro técnico de obras públicas, especialidade en transportes e servizos urbanos e enxeñeiro técnico en topografía. Escola Politécnica Superior. Homologados os títulos polo Real decreto 426/2004, do 12 de marzo (BOE do 31 de marzo).
Universidade da Coruña.
Campus da Coruña:
-Enxeñeiro técnico de obras públicas, especialidade en construcións civís. Escola Técnica Superior de Enxeñeiros de Camiños, Canais e Portos. Homologado o título polo Real decreto 497/2004, do 1 de abril (BOE do 16 de abril).
-2º ciclo de licenciado en comunicación audiovisual. Facultade de Ciencias da Comunicación, creada polo Decreto 379/2003, do 10 de outubro (DOG do 21 de outubro). Homologado o título polo Real decreto 1697/2004, do 16 de xullo (BOE do 30 de xullo).
Campus de Ferrol:
-Licenciado en documentación (de só 2º ciclo). Facultade de Humanidades. Homologado o título polo Real decreto 1367/2004, do 7 de xuño (BOE do 18 de xuño).
Universidade de Vigo.
Campus de Vigo:
-Enxeñeiro técnico de telecomunicación, especialidade en sistemas de telecomunicación e enxeñeiro técnico de telecomunicación, especialidade en son e imaxe. Escola Técnica Superior de Enxeñeiros de Telecomunicación. Homologados os títulos polo Real decreto 1317/2004, do 28 de maio (BOE do 10 de xuño).
Campus de Pontevedra:
-Licenciado en comunicación audiovisual (plan de estudos conxunto coa Universidade de Santiago de Compostela). Facultade de Ciencias Sociais e da Comunicación. Homologado o título polo Real decreto 1265/2004, do 21 de maio (BOE do 4 de xuño).
Campus de Ourense:
-Diplomado en turismo. Facultade de Ciencias Empresariais e Turismo. Esta facultade cambiou de denominación polo Decreto 234/2004, do 23 de setembro (DOG do 4 de outubro). Homologado o título polo Real decreto 1266/2004, do 21 de maio (BOE do 4 de xuño).
ANEXO II
Universidade de Vigo.
Campus de Vigo:
-Enxeñeiro en automática e electrónica industrial e enxeñeiro de organización industrial (ambos de só 2º ciclo). Escola Técnica Superior de Enxeñeiros Industriais. Homologados os títulos polo Real decreto 1316/2004, do 28 de maio (BOE do 10 de xuño).
CONSELLERÍA DE FAMILIA, XUVENTUDE, DEPORTE
E VOLUNTARIADO